EPISTOLA XL. AD ANASTASIUM ET PALMATIAM CLARISSIMAS FEMINAS SENATORIAS, QUAE TEMPORE PERSECUTIONIS ANASTASII PRO FIDE CATHOLICA INCONCUSSAE STETERANT.  Eadem quae in superiori.
Hormisda Anastasiae et Palmatiae a pari.
Bonae voluntatis studium divinae semper comitatur prosperitatis effectus. Dei nostri providentia temporis facultas oblata est, in qua pro fidei vestrae praemio debeatis anniti. De superna primitus misericordia, deinceps de conscientia clementissimi principis praesumentes, legatos pro religionis catholicae causa direximus, per quos amplitudinem vestram debitae venerationis salutamus officio; postulantes ut pro ecclesiasticae redintegratione concordiae vestrum laborem atque operam non negetis, quatenus cum, repulsis remotisque iis quos apostolicae sedis damnavit auctoritas, ad unam, quae recta est, communionem plebs Christiana redierit, beatum Petrum apostolum, pro cujus fide nitimur, in vestris possitis habere actibus adjutorem .
(anno Domini 519)